text: Qazın istehlakı ilin fəsillərinə görə dəyişkəndir, qışda çox, yayda az işlənilir. Hətta sutka ərzində də fərq olur: bəzi saatlarda daha çox, bəzilərində isə az sərf olunur. Buna görə mədənlərdə qazın hasilatını qışda artırırlar, yayda isə azaldırlar. Bu isə qazın qıtlığına gətirir, çünki qışda tələbat o qədər artır ki, yüksəlmiş hasilat da onu ödəmir. Yayda isə qazın hasilatı tələbatdan yüksək ola bilər, ancaq onun sərf ediləcək yeri olmur və buna görə də hasilat azaldılır. Çıxış yolu isə qaz hasilatının il ərzində sabit saxlanılması və sərfin azaldığı vaxtı onun yeraltı ehtiyat anbarlarına doldurularaq tədarük edilməsindədir. Belə olan halda, yayda həmin yeraltı anbarlara doldurulan və orada saxlanılan qaz ehtiyatını qışda tələbatın yüksəldiyi dövrlərdə istehlakçılara verib qıtlığı aradan qaldırmaq olar. Bu məqsədlə də YQA yaradılır.